CELEX: 52012PC0416
Language: mt
Date: 2012-07-25
Title: Proposta għal DEĊIŻJONI TAL-PARLAMENT EWROPEW U TAL-KUNSILL li temenda d-Direttiva 2003/87/KE fejn tiċċara d-dispożizzjonijiet dwar l-għażla taż-żmien tal-irkant tal-kwoti tal-gassijiet serra

|
			
		
		
		52012PC0416
		
			Proposta għal DEĊIŻJONI TAL-PARLAMENT EWROPEW U TAL-KUNSILL li temenda d-Direttiva 2003/87/KE fejn tiċċara d-dispożizzjonijiet dwar l-għażla taż-żmien tal-irkant tal-kwoti tal-gassijiet serra /* COM/2012/0416 final - 2012/0202 (COD) */
			
				
		
		
			
			   	MEMORANDUM TA’ SPJEGAZZJONI
1.           DAĦLA
Is-sistema għan-negozjar ta'
emissjonijiet (EU ETS) stabbilita bid-Direttiva 2003/87/KE ħolqot
l-ewwel suq dinji maġġuri tal-karbonju u prezz tal-karbonju
għall-UE kollha. Dan is-suq ġeneralment jitqies bħala wieħed
likwidu u bbażat fuq infrastruttura li taħdem tajjeb. Parti minn din
l-infrastruttura hija marbuta mal-modalitajiet għall-irkantar tal-kwoti
tal-emissjonijiet, fejn id-Direttiva tikkonferixxi setgħat ta'
implimentazzjoni lill-Kummissjoni, notevolment permezz tal-adozzjoni ta'
Regolament dwar "l-għażla taż-żmien,
l-amministrazzjoni u aspetti oħra" tal-irkantar. Il-Kummissjoni
diġà eżerċitat din is-setgħa u r-Regolament inkwistjoni
diġà ġie emendat diversi drabi.
Madankollu, fil-kuntest ta' dibattitu li jinsab
għaddej dwar il-ħtieġa ta' azzjoni futura possibbli u
l-għażliet għaliha biex jiġu indirizzati
l-iżbilanċi bejn il-provvista u d-domanda, uħud mill-partijiet
interessati kkontestaw l-interpretazzjoni li s'issa bbażat fuqha
l-Kummissjoni fir-rigward tal-limitu tas-setgħat tagħha. Id-Direttiva
għandha għalhekk tiġi ċċarata b'mod urġenti
fir-rigward ta' dan il-punt sabiex jiġi eliminat kwalunkwe dubju dwar
il-kamp ta' applikazzjoni tas-setgħat tal-Kummissjoni u tiġi
żgurata ċertezza legali rigward miżuri futuri possibbli adottati
mill-Kummissjoni abbażi ta' dan.
2.           KUNTEST REGOLATORJU
Waħda mill-karatteristiki tal-bidla
mill-fażi 2 (il-perjodu mill-2008 sal-2012)
għall-fażi 3 (il-perjodu mill-2013 sal-2020) u
d-dispożizzjonijiet ta' implimentazzjoni adottati s'issa hija li
l-provvista ta' kwoti u krediti internazzjonali mistennija tiżdied
temporanjament b'mod sinifikanti fit-terminu l-qasir. Dan se jiggrava l-impatt
imprevist, li diġà huwa sinifikanti, tal-iżviluppi
makroekonomiċi, li minħabba fihom l-emissjonijiet naqsu
konsiderevolment u mhumiex mistennija jiżdiedu b'mod sinifikanti fl-2012 u
l-2013. Din il-kombinazzjoni ta' provvista netta akbar u domanda mnaqqsa
taffettwa dejjem aktar il-funzjonament xieraq tas-suq Ewropew tal-karbonju
fit-tranżizzjoni għall-fażi 3.
Fid-dawl ta' ċirkostanzi
eċċezzjonali bħal dawn, il-Kummissjoni attwalment qed tanalizza
l-ħtieġa għal bidla ulterjuri fl-iskeda tal-irkantar u se
tistieden lill-esperti fil-Kumitat dwar it-Tibdil fil-Klima biex iqisu abbozz
għal emenda futura għar-Regolament tal-Kummissjoni (UE)
Nru 1031/2010 u jindikaw l-opinjoni tagħhom dwar l-azzjoni xierqa li
trid titieħed qabel tmiem din is-sena. Il-Kummissjoni tistieden ukoll lil
kwalunkwe parti interessata oħra biex tesprimi l-opinjoni tagħha dwar
dan l-abbozz u se taħdem magħhom b'mod attiv f'dan ir-rigward. Aktar
informazzjoni tinsab disponibbli fid-Dokument ta' Ħidma tal-Persunal
tal-Kummissjoni Informazzjoni pprovduta dwar il-funzjonament tas-Sistema
tal-UE għan-Negozjar ta' Emissjonijiet, il-volumi tal-kwoti
tal-emissjonijiet tal-gassijiet serra rkantati u allokati mingħajr
ħlas u l-impatt fuq il-kwoti li jibqgħu żejda fil-perjodu
sal-2020. Sadanittant, il-proċess leġiżlattiv biex jiġi
ċċarat il-kamp ta' applikazzjoni tas-setgħat tal-Kummissjoni
permezz ta' din il-proposta għandu jipproċedi malajr u
indipendentement mir-riżultat tal-konsultazzjonijiet mal-Kumitat dwar
it-Tibdil fil-Klima.
Fl-aħħar nett, il-Kummissjoni
terġa' tafferma l-impenn tagħha, kif iddikjarat fil-kuntest
tal-ftehim fir-rigward tad-Direttiva dwar l-Effiċjenza Enerġetika,
biex b'mod urġenti teżamina u tippreżenta għażliet
għall-azzjoni bil-għan li tadotta aktar miżuri strutturali
xierqa biex issaħħaħ l-ETS matul il-fażi 3, u
tagħmilha aktar effikaċi.
3.           ELEMENTI LEGALI TAL-PROPOSTA
Għall-finijiet taċ-ċertezza
legali, għandu jiġi ċċarat li, sabiex jiġi żgurat
funzjonament xieraq tas-suq, il-Kummissjoni tista' tadatta l-iskeda
tal-irkantar stipulata fir-Regolament tal-Kummissjoni (UE) Nru 1031/2010.
L-emenda proposta tkun tipprovdi espliċitament din il-kjarifika
fid-dispożizzjoni rilevanti tad-Direttiva EU ETS.
2012/0202 (COD)
Proposta għal
DEĊIŻJONI TAL-PARLAMENT EWROPEW
U TAL-KUNSILL
li temenda d-Direttiva 2003/87/KE fejn
tiċċara d-dispożizzjonijiet dwar l-għażla
taż-żmien tal-irkant tal-kwoti tal-gassijiet serra
(Test b'rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 192(1)
tiegħu,
Wara li kkunsidraw il-proposta
mill-Kummissjoni,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[1],
Wara li kkunsidraw l-opinjoni tal-Kumitat
tar-Reġjuni[2],
Filwaqt li jaġixxu skont il-proċedura
leġiżlattiva ordinarja,
Billi:
(1)       L-Artikolu 10(4)
tad-Direttiva 2003/87/KE tal-Parlament Ewropew u tal-Kunsill
tat-13 ta' Ottubru 2003 li tistabbilixxi skema
għall-iskambju ta' kwoti ta' emissjonijiet ta' gassijiet serra ġewwa
l-Komunità u li temenda d-Direttiva tal-Kunsill 96/61/KE[3] ma jispeċifikax kif
għandhom jiġu ddistribwiti l-volumi tal-kwoti tal-emissjonijiet
tal-gassijiet serra li għandhom jiġu rkantati tul il-perjodu ta'
negozjar.
(2)       Għall-finijiet
taċ-ċertezza legali u l-prevedibbiltà tas-suq, għandu jiġi
ċċarat li, sabiex jiġi żgurat funzjonament xieraq tas-suq,
il-Kummissjoni tista' f'ċirkostanzi eċċezzjonali tadatta
l-iskeda tal-irkant skont l-Artikolu 10(4) tad-Direttiva 2003/87/KE.
(3)       Id-Direttiva 2003/87/KE
għandha għalhekk tiġi emendata skont dan,
ADOTTAW DIN ID-DEĊIŻJONI:
Artikolu 1
Fl-ewwel subparagrafu tal-Artikolu 10(4)
tad-Direttiva 2003/87/KE tiżdied is-sentenza li ġejja:
"Il-Kummissjoni għandha, fejn xieraq,
tadatta l-iskeda għal kull perjodu biex tiżgura funzjonament xieraq
tas-suq."
Artikolu 2
Din id-Deċiżjoni hija indirizzata
lill-Istati Membri.
Magħmul fi Brussell, 
Għall-Parlament Ewropew                           Għall-Kunsill
Il-President                                                    Il-President
[1]               ĠU C , , p. .
[2]               ĠU C , , p. .
[3]               ĠU L 275, 25.10.2003, p. 32.